આપણે ત્યાં છેલ્લા થોડા સમયથી કેટલાક સર્જકો વાર્તા સાથે નિસબતપૂર્વક કામ કરી રહ્યા છે. માવજી મહેશ્વરી પણ તેમાંના એક સર્જક છે. એમનો જન્મ કચ્છના ભોજાય ગામમાં દલિત ખેડૂત પરિવારમાં થયો હતો. સ્વાભાવિક રીતે જ એમનું સંવેદન કચ્છનાં પરિવેશ, ગ્રામિણ જીવન અને પોતાના સમાજનાં પ્રશ્નોથી ઘડાયું છે અને વાર્તાઓમાં પ્રગટ્યું છે. માવજી એક સર્જકને શોભે તેવી તટસ્થતા સાથે પોતાને અકળાવતા પ્રશ્નોને સમજવા મથે છે અને વાર્તાસર્જન દ્રારા તેનો જવાબ શોધવા લાગે છે. આસપાસના જીવન અને માનવવ્યવહારોનાં નિરીક્ષણ દ્વારા એ વાર્તાનું કાઠું ઘડે છે અને ભીતરમાંથી જન્મતા સંવેદન દ્વારા વાર્તાનું ભાવવિશ્વ પ્રગટાવે છે. માવજીને સમાજજીવન સંદર્ભે કોઈ વાડામાં રસ પડતો નથી. એ માણસાઈ સિવાય બીજા કશાનો પક્ષ લેતા નથી – જેવું છે તેવું સામે ધરી આપે છે.